Klagte teen Jason Rohde se ‘vriendin’ teruggetrekJason en Susan Rohde. (Foto: Facebook) Die Nasionale Vervolgingsgesag (NVG) het klagte teen die veroordeelde moordenaar Jason Rohde se gewese minnares, Jolene Alterskye, teruggetrek. Rohde is daarvan skuldig bevind dat hy sy vrou, Susan, in 2016 op die Spier-landgoed buite Stellenbosch vermoor het. Alterskye, Rohde se voormalige kollega en minnares ten tye van Susan se moord, is aanvanklik aangekla van crimen injura en minagting van die hof. Dít nadat sy verlede jaar op sosiale media teen die regter wat Rohde skuldig bevind het, Gayaat Salie-Hlophe, die NVG en die ondersoekbeamptes in die saak uitgevaar het. Sy het egter intussen om verskoning gevra vir haar optrede. In reaksie hierop het adv. Nicolette Bell, tydelike hoof van vervolging in die Wes-Kaap, besluit om die klagte teen Alterskye te laat vaar. “Alterskye het onvoorwaardelik om verskoning gevra aan Salie-Hlophe en die NVG oor haar neerhalende opmerkings oor die staat en regstelsel. Adv. Bell aanvaar dus haar verskoning en trek alle klagte teen haar terug,” sê die NVG Vrydag in ŉ verklaring. Rohde is in die proses om teen sy skuldigbevinding te appelleer en is intussen op borgtog vrygelaat.